गिलानी ने कैबिनेट भंग की, आकार करेंगे छोटा  
पाकिस्तान के प्रधानमंत्री युसूफ रजा गिलानी ने सभी संघीय मंत्रियों द्वारा अपना इस्तीफा सौंपे जाने के बाद अपने कैबिनेट को भंग करने की घोषणा की।
पाकिस्तान के प्रधानमंत्री युसूफ रजा गिलानी ने सभी संघीय मंत्रियों द्वारा अपना इस्तीफा सौंपे जाने के बाद अपने कैबिनेट को भंग करने की घोषणा की। इसे सरकार की छवि को साफसुथरा करने की कवायद के रूप में देखा जा रहा है। गिलानी द्वारा अब छोटे मंत्रिमंडल का गठन किए जाने की संभावना है। दोपहर बाद गिलानी की अध्यक्षता में हुई कैबिनेट की बैठक में मंत्रियों ने अपने इस्तीफे सौंपे। इसके बाद प्रधानमंत्री ने टेलीविजन पर अपने संबोधन में कैबिनेट को भंग किए जाने की घोषणा की।  पिछले साल ऐतिहासिक संवैधानिक सुधार पैकेज विधेयक को पारित किए जाने के बाद उसके प्रावधानों के अनुसार कैबिनेट का आकार छोटा करने की जरूरत थी। सत्तारूढ़ पाकिस्तान पीपुल्स पार्टी ने पिछले सप्ताह गिलानी को अपने जंबो कैबिनेट को भंग करने और छोटे मंत्रिमंडल के गठन के लिए अधिकृत किया था। विपक्ष तथा अंतरराष्ट्रीय दानदाताओं की ओर से राजनीतिक सुधारों की मांग के बीच यह कदम उठाया गया है।